ครบรอบ 125 ปี กรมป่าไม้ น้อมรำลึกถึงพระมหากรุณาธิคุณ รัชกาลที่ 5 ที่ทรงก่อตั้งกรมป่าไม้
พลเอก ประวิตร วงษ์สุวรรณ รองนายกรัฐมนตรี เป็นประธานวันสถาปนา กรมป่าไม้ ครบรอบ 125 ปี ณ กรมป่าไม้ เพื่อน้อมรำลึกถึงพระมหากรุณาธิคุณพระบาทสมเด็จพระจุลจอมเกล้าเจ้าอยู่หัว ที่ได้ทรงสถาปนากรมป่าไม้ ขึ้นเมื่อ 18 กันยายน 2439 เพื่อเป็นหน่วยงานหลักในการบริหารทรัพยากรป่าไม้ของชาติให้มีความอุดมสมบูรณ์และยั่งยืน จากนั้นเปิด"พิพิธภัณฑ์กรมป่าไม้ ปลูกป่าในใจคน" ซึ่งได้จัดแสดงเกี่ยวกับการบอกเล่าเรื่องราวการป่าไม้ในประเทศไทย และลำดับเหตุการณ์เกี่ยวกับการทำไม้ การใช้ประโยชน์จากทรัพยากรป่าไม้ รวมถึงความรู้ด้านการป่าไม้ เพื่อให้นักเรียน นักศึกษาตลอดจนประชาชนทั่วไป สามารถเข้ามาศึกษาหาความรู้ และเข้าใจถึงภารกิจในการดูแลทรัพยากรป่าไม้ของประเทศ รวมถึงความเป็นมาของกรมป่าไม้ ผ่านการจัดแสดงนิทรรศการ ซึ่งแบ่งออกเป็น 5 ส่วน ได้แก่ การทำป่าไม้ในประเทศไทย ,ภารกิจในผืนป่า ,ผู้พิทักษ์แห่งพงไพร ,Hall of Fame และ พันธกิจกรมป่าไม้ ทั้งนี้กรมป่าไม้ยังได้เชิญชวนนักเรียน นักศึกษาและประชาชนทั่วไป เข้าเยี่ยมชมพิพิธภัณฑ์ฯ ในวันและเวลาราชการ เพื่อปลูกจิตสำนึกให้เกิดความรักและหวงแหนในทรัพยากรป่าไม้ของประเทศและเก็บรักษาไว้ให้ลูกหลานคนไทยสืบไปพลเอก ประวิตร ยังได้กล่าวชื่นชม กรมป่าไม้ ที่ได้ปฏิบัติงานด้วยความมุ่งมั่นและขับเคลื่อนภารกิจสำคัญอย่างได้ผลเป็นรูปธรรม และยังสามารถดึงให้ชุมชนเข้ามามีส่วนร่วม เพื่อส่งเสริมการสร้างรายได้ชุมชน จากการปลูกไม้มีค่าทางเศรษฐกิจ ยกระดับคุณภาพชีวิต บนพื้นฐานเศรษฐกิจพอเพียงได้เป็นอย่างดี